
ЗНАЦИ НА РЕЛИГИОЗНАТА ПРИНАДЛЕЖНОСТ 
И ТЯХНАТА УПОТРЕБА 


Евгения Троева 


Религиозната принадлежност е един от маркерите за групова и личностна 
идентичност. Тя се изразява в светогледни представи, вяра в съществуването 
на трансцедентна сила, познания за съответната религиозна доктрина, специ- 
фична обредна система, норми на поведение, именна система, облекло и ред 
други елементи. Този комплекс от идеи и практики е регламентиран във всяка 
институционализирана религия, като формира своеобразен еталон, към който 
се очаква вярващите да се придържат. Същевременно наблюдението на прак- 
тикуваната религия разкрива изключително разнообразни по вид религиозни 
изяви, не рядко разминаващи се с каноните. Настоящото изследване си поставя 
за цел да представи разнообразните стратегии при изразяване на религиозната 
идентичност от различни общности и индивиди. 

В теоретично отношение текстът се основава на изследвания върху сим- 
волното конструиране на границите между отделни общности. Тези граници 
са релационни, тъй като маркират общността във връзката й с други общности 
(Cohen 1985: 58). Те се формират чрез избор на определени културни характе- 
ристики, които различават една общност от друга (Barth 2000: 30). Тези разгра- 
ничаващи общностите граници имат както материален, така и символен компо- 
нент (Mach 1993: 20). Религията е едно от средствата за прокарване на граници", 
които включват и изключват, като предлагат идентичности, разграничавайки 
„нас“ от „тях“ или заличават разликите между „нас“ и „тях“ (Barker 2006: 212). 

Настоящото изследване е концентрирано върху трансформациите в рели- 
гиозния живот в края на XX и началото Ha ХХІ век, когато са записани и използ- 
ваните в текста теренни материали”. Това е периодът на мащабни политически, 
икономически, социални и културни промени в България след 1989 г. Колапсът 
на комунистическия режим води и до трансформации в религиозния живот на 
хората. Отпадат ограниченията за изповядване на религията, налаганата в епо- 
хата на социализма атеистична идеология се оспорва както от традиционните 


! По въпроса за границите в изследванията на религията BX.: Davie 2006. 


В статията са използвани теренни материали, записани в хода на различни изследо- 
вателски проекти. Цитираните материали са архивирани в народописния архив на 
ИЕФЕМ както следва: АЕИМ М 716-Ш („Културна памет и религиозна идентичност 
на българите мюсюлмани“, община Баните 2007 г., зап. Е. Троева); АЕИМ М 717- 
Ш („Културна памет и религиозна идентичност на българите мюсюлмани“, общини 
Лъки и Асеновград 2008 r., зап. Е. Троева); АЕИМ М 718-Ш („Културна памет и 
религиозна идентичност на българите мюсюлмани“, община Баните 2009 г., зап. Е. 
Троева); АЕИМ М 724-Ш („Права на малцинствата и междуетнически/междурели- 
гиозни отношения в общини със смесено население“, община Гърмен април 2007 г., 
зап. Е. Троева); АЕИМ N 728-Ш („Права на малцинствата и междуетнически/меж- 
дурелигиозни отношения в общини със смесено население“, община Гърмен юни 
2007 г., зап. Е. Троева). 

за страната вероизповедания, така и от редица нови религиозни движения. В 
първите години на прехода се наблюдава своеобразен бум на демонстрирана- 
та религиозност?. Във време на бързо преструктуриране на социалния живот 
религията се оказва едно от средствата за справяне с предизвикателствата на 
промяната. 

В текста изследователският интерес е фокусиран върху един смесен в ет- 
ноконфесионално отношение регион - българската част на планината Родопи, 
където живеят българи мюсюлмани, българи християни и турци“. Този специ- 
фичен контекст прави изявата на религиозната принадлежност изключително 
важна в междугруповите и междуличностните взаимодействия. Публичната 
видимост на исляма и на свързани с нея практики като поведение на половете и 
третиране на тялото произвеждат представи за колективни идентичности, които 
значително се различават от тези на останалото население (Góle 2004: 28-29). 

Етнологичният поглед към разглеждания проблем дава възможност зна- 
ците на религиозната принадлежност да се проследят като динамични кате- 
гории. Той разкрива как значими в миналото знаци за маркиране на религи- 
озната другост се заличават, докато други маркери придобиват ново значение. 
Тази динамика на религиозното отграничаване е в пряка връзка с динамиката 
на идентичностите на хората в изследвания регион. Като знаци на религиозна 
принадлежност са разгледани елементи на културата, които са разпознаваеми 
като характерни за дадена религиозна общност. Водеща при определянето им 
като такива е функцията им да отграничават хората от дадено вероизповедание 
от тези, които не принадлежат към него. Контекстът на употреба на даден еле- 
мент го превръща или не в знак за религиозна принадлежност. Т. напр. носенето 
на кръстче на шията в София в преобладаващия брой случаи е във функцията 
му на украшение, докато в населено място със смесено население то по-често 
може да бъде осмисляно като знак за конфесионална принадлежност. Някои от 
знаците на религиозната принадлежност (например носенето на забрадки) са 
особено видими в публичното пространство. Други остават по-невидими, тъй 
като са характерни за частното пространство на дома или за храма или джами- 
ята (например молитвата, четенето на Корана или Библията, използването на 
молитвена броеница). Употребата на дадени знаци на религиозна принадлеж- 
ност в еднородна религиозна среда (например носенето на забрадки от жените 
в населено само с мюсюлмани селище) може да се осмисля от повечето жители 


? Виж напр.: Карамихова (съст.) 2007. 


Историографията върху етноконфесионалните групи в Родопите е значителна. Виж 
напр.: Konstantinov 1992, Георгиева 1994, Eminov 1997, Алексиев 1997, Karagiannis 
1997, Konstantinov 1997, Todorova 1998, Георгиева 1998, Райчевски 1998, Райчевски 
1998a, Brunnbauer 1998, Стоянов 1998, Brunnbauer 1999, Balikci 1999, Georgieva 1999, 
Konstantinov 1997, Telbizova-Sack 1999, Бюксеншютц 2000, Telbizova-Sack 2000, 
Brunnbauer 2001, Velinov 2001, Иванова 2002, Brunnbauer 2002, Груев 2003, Кръстева- 
Благоева, Благоев 2003, Райчевски 2004, Karagiannis 2005, Benovska-Sabkova 2006, 
Бонева 2006, Eminov 2007, Груев, Кальонски 2008, Лозанова 2009, Ghodsee 2010, 
Karamihova 2010, Троева 2011, Троева 2012. За българите мюсюлмани в Тетевенско 
вж.: Кюркчиева 2004. За хетеродоксните мюсюлмани в България вж.: Алексиев 2005, 
Миков 2007, Граматикова 2011. 


4 


122 / БългАРСКА ЕТНОЛОГИЯ, БР. 1—2 (2012) 


като част от местната традиция, докато носенето на същите забрадки в смесено 
в конфесионално отношение населено място вече носи по-ясно изразена рели- 
гиозна символика както за носителя на съответния религиозен знак, така и за 
страничния наблюдател. 


Името 


Един от най-значимите маркери за оразличаване по конфесионален и етнически 
признак е името. Българските мюсюлмани преживяха през 70-те (за българите 
мюсюлмани) и през 80-те години на 20 век (за турците) принудителна смяна на 
турско-арабските имена с български?. За българите мюсюлмани тази промяна е 
поредна. Процесът на смяната на имената и т.нар. „Възродителен процес“ и до 
днес оставят травматичен спомен за много от тях. Тогава масово българите мю- 
сюлмани избират такива български имена, които продължават да ги разгранича- 
ват от християните, с което всъщност оспорват замисъла на държавната поли- 
тика. В редица селища, където смяната е посрещната изключително негативно, 
на мюсюлманите са налагани християнски имена - напр. Иванка, Ана, Мария 
(Груев, Тепавичаров, Василева-Груева, Коцева-Попова, Костадинова 2011: 373). 
Същевременно някои българи мюсюлмани приемат доброволно преименува- 
нето с идеята, че така се премахва една от разликите им с преобладаващото 
население на страната. 

След демократичните промени през 90-те години на 20 век мюсюлмани- 
те в България получават право да възвърнат мюсюлманските си имена. Докато 
турците почти стопроцентово се възползват от тази възможност, много бълга- 
ри мюсюлмани предпочитат да запазят българските си имена. Масово си въз- 
връщат мюсюлманските имена по-възрастните българи мюсюлмани. В някои 
региони на Западните Родопи, Маданско, Рудоземско това правят и представи- 
телите на по-младото поколение. В същите райони и в наши дни продължава 
традицията на децата да се дават мюсюлмански имена. В някои случаи това са 
арабски имена, като явлението се свързва с желанието на българите мюсюлма- 
ни да се придържат към арабската форма на изповядване на исляма, възприема- 
на като канонична (Кръстева-Благоева 2001: 144—145). В селища на Западните 
Родопи се възприема мюсюлманска именна система без употреба на окончания 
„ов/а“, „ева“, характерни за българската именна система. В Средните и Из- 
точните Родопи българите мюсюлмани предпочитат употребата на български 
имена. Там мюсюлманското име не се възприема като задължително условие 
за изповядващите исляма - „ние сме си с българските (имена). То имено няма 
да стори нещо, ама вярата си ни е останала същата, мюсюлманската вяра“ 
(Давидково). Такива случаи има и в Западните Родопи — „ето аз преди съм била 
Шарфе. Сега съм Соня и вече не го и смених. Така остана. Не мисля, че това e 
от някакво значение дали ще ми казва Шарфе или Соня, изобщо на мен не ми е 
проблем. Изобщо няма значение това“ (Скребатно). 


5 За различните акции за преименуване на българските мюсюлмани през 20 век и 


спецификите на всяка една от тях виж подробно в: Konstantinov, Alhaug, Igla 1991; 
Konstantinov, Alhaug 1995; Кръстева-Благоева 2001; Karagiannis 2005; Груев, Кальон- 
ски 2008. 

Същевременно предпочитанието към българско или турско-арабско име в 
един и същи регион има ясна генерационна обусловеност - „като ни дадоха 
право да си върнем старите имена, старците започнаха нас младите да ни 
агитират „хайде сега ще си сложите старите имена“, но никой не се съгла- 
си... Ние ученици като бяхме, знаеш ли колко много сме се срамували нагоре 
като идем на екскурзия някъде, със стари имена. Учителите винаги на фами- 
лии ни са викали. Да не се притесняваме“ (Гълъбово, жена на средна възраст), 
„всички момчета, снахите, децата, доудат и си правят майтап с нас, че сме 
си възвърнали имената“ (Гълъбово, възрастен мъж). 

В някои случаи в Средните Родопи българи мюсюлмани избират имена на 
християнски светци (напр. Димитър, Петър, Стефан, Андрей, Васил), така че 
различаването на конфесионалната принадлежност по името става напълно не- 
възможно. Служителите на мюсюлманския култ са против даването на децата 
на немюсюлмански имена (български или чуждестранни - като Дейвис, Мели- 
на, Джесика). Според тях това е проява на двуличие, тъй като човек по този на- 
чин прикрива мюсюлманската си идентичност. Някои от българите мюсюлма- 
ни, без официално да са върнали мюсюлманските си имена, продължават да ги 
използват във всекидневното си общуване. Други българи мюсюлмани, макар и 
с възстановени мюсюлмански имена, използват при всекидневното си общува- 
не българските си имена - „по документи съм Хава, ама всички ми викат кака 
Албена, така ме знаят, мълча си“ (Белица). Някои от българите мюсюлмани 
от средното поколение имат официално само българско име, което са получили 
по времето на социализма. При раждането им обаче в семейството им е дадено 
и мюсюлманско име, което се знае и използва от близките роднини. Други 
българи мюсюлмани си връщат българските имена по икономически причини 
с цел по-лесно намиране на работа в градовете на страната или в чужбина 
(Кръстева-Благоева 2001: 143). Независимо от фактическото име според офи- 
циалния документ за самоличност, при самопредставянето си пред външни 
за общността хора българите мюсюлмани използват най-често българското 
си име. В хода на много интервюта много българи мюсюлмани споменават 
и другото си име (или имена за по-възрастните, които са били подложени на 
повече преименувания). 

Може да се обобщи, че при българите мюсюлмани се наблюдават различ- 
ни стратегии по отношение на избора на лично име - едната показва стремеж 
към прокарване на граница между мюсюлмани и немюсюлмани, втората е из- 
раз на желанието за по-пълна интеграция. Освен тези две изчистени линии на 
поведение, реалността предлага и много междинни случаи, при които българи 
мюсюлмани избират да използват мюсюлманското или българското си име в 
зависимост от конкретния контекст, в зависимост от религиозната принадлеж- 
ност на хората, с които влизат в контакт. Тази тенденция, макар и по-рядко, се 
среща и при някои турци. Т. напр. младеж турчин сподели, че му е неудобно с 
турското име, когато отиде в града - „като разберат как се казвам, хората ме 
гледат някак особено“ (Хвостяне, Гоцеделчевско). Същият респондент иска да 
отиде да учи в Благоевград и ако замине, ще си смени името с българско, като 
сее спрял на името Димитър. Приведените примери очертават името на човека 
като един от основните маркери за демонстриране на идентичност. 

Облеклото 


Особено видимо средство за изразяване на етноконфесионална принадлежност 
с облеклото. Именно поради своята знаковост мюсюлманското облекло е обект 
на забрана през комунистическия период (Георгиева 1994: 144). Кампанията 
за подмяна на традиционното облекло на жената мюсюлманка (известна като 
„разфереджаване“) стартира през 1958 г., през 1959 г. тя обхваща и елементи от 
мъжкото облекло (чалми и фесове) (Груев 2003: 202-204). Тази политика обаче 
на практика води до създаване на ново характерно за мюсюлманите облекло, 
включващо шлифер, манта, панталон и кърпа (за жените) и такета (за мъжете), 
което ги отличава от християните (Груев 2003: 212). Това облекло е „модерната“ 
модификация на костюма на жената мюсюлманка, характерна и за други реги- 
они на Балканите, Турция и Средна Азия (Георгиева 1994: 143). Мюсюлманите 
се позовават на свещената си книга, когато определят какво според тях е съобра- 
зеното с религията облекло - „в Корана пише какво е срамна част за жената 
и какво е срамна част за мъжа. За мъжа срамна част от пъпа до колената 
включително да не се виждат. За жената всичко е срамна част, включител- 
но и косата. Пише „трябва да е облечена, че да не ù личи женствеността“. 
Без значение какво ще облече“ (Дебрен). В съвременността по-възрастните жени 
мюсюлманки в Родопите носят шалвари (или панталони, анцузи), манти (шли- 
фери), забрадки. Видът на тези елементи на облеклото е различен както при бъл- 
гарите мюсюлмани и турците, така и при различните локални общности българи 
мюсюлмани (Георгиева 1994: 143). Често младите мюсюлманки ходят облечени 
по европейски образец и по облекло не могат да бъдат различени от християнки- 
те. В мнозинството си българските мюсюлманки, които живеят в градовете, не 
носят забрадки. Едно от видимите изключения са обучаващите се във Висшия 
ислямски институт в София студентки. Някои млади българки мюсюлманки, 
които следват напр. в Благоевград, в града не носят забрадки, но слагат такива, 
когато се връщат в родното си село, ако там това е общоприетият вид за женско 
облекло (напр. в Рибново). Така обличането или не според изискванията на исля- 
ма се явява въпрос на стратегия, съобразена с доминиращия обществен дискурс. 

От 90-те години на 20 век се наблюдава и нова тенденция сред българки 
мюсюлманки в районите на Мадан и Рудозем. Там някои млади жени, основно 
съпруги и дъщери на следвали в арабски страни мъже, започват да се обли- 
чат по арабски модел и да носят хиджаб, който е по-дълъг от традиционните 
за българските мюсюлманки забрадки и освен главата, покрива и гърдите. На 
публични места те се явяват винаги с плътно покрита коса, облечени в дълга 
до глезените роба, с дълги ръкави. Няколко млади жени в Рудозем, които са 
следвали в Саудитска Арабия, дори започват да носят ниджаб, покриващ JIH- 
цето (Ghodsee 2007: 543). В районите с по-силна изява на мюсюлманска иден- 
тичност момичетата на около десетгодишна възраст слагат забрадки. Широк 
обществен отзвук през 2006 г. предизвика искането на две ученички в Смолян 
да ходят на училище забрадени". В интервю за Дарик радио едно от момичета- 
та споделя „Решена съм да се боря докрай за правата cu. На никого не преча 


в По проблема за политиките към мюсюлманските забрадки в други европейски дър- 
жави вж.: Scott 2007, Joppke 2009. 

със забрадката си. Тя е моят религиозен символ, както кръстчетата, които 
носят съучениците ми“ (Босаков 2010: 129). Държавната Комисия за защита от 
дискриминация обаче решава, че забраната да се носят забрадки в училище, в 
което има утвърдена униформа, не представлява дискриминация (Босаков 2010: 
130). Цитираният случай отразява тенденцията сред част от младите българи 
мюсюлмани да се придържат към стриктно спазване изискванията на исляма. 
„Правилното“ изповядване на религията се превръща в основата, около която 
се изгражда личностната идентичност, а носенето на забрадка от жените се ос- 
мисля като най-ярък знак на мюсюлманската принадлежност. Налице е стремеж 
тази религиозна принадлежност да бъде публично изявена, да бъде видима. 

Същевременно съществува и обратната тенденция - българките мюсюл- 
манки се опитват да направят мюсюлманската си принадлежност по-невидима, 
когато са извън населеното място, в което живеят. Така например българки мю- 
сюлманки на средна възраст, които носят цветни забрадки в селището си (Стър- 
ница), слагат по-тъмни забрадки, когато отиват в друго селище. По-шареният 
десен на забрадките в селището те коментират в шеговит план като по-характе- 
рен за циганките - „в нашето село по-шеренко, като дойдат циганките да не 
сме по-назаде“. Разликите в облеклото („по-традиционно“ или „по-модерно“ 
облекло) понякога стават повод да се изрази напрежението между старите и но- 
вите заселници в дадено селище независимо от еднаквата религиозна принад- 
лежност - „докараха ги папагале (иронизира се пъстрата носия на новозасели- 
лите се, 6. м.)“, „все китките на другите села дойдоха в Огняново“ (Огняново, 
българин мюсюлманин). Българите мюсюлмани от региона на Лъки осмислят 
като проява на консерватизъм и фанатизъм ислямското облекло на младите бъл- 
гарки мюсюлманки в Маданско и Рудоземско. 

Докато при българките мюсюлманки изборът на съобразено или не с мю- 
сюлманските канони облекло е свързан с преферираната от тях идентичност 
и с нейните колебания, то при туркините стабилната етническа идентичност 
прави избора на носене на мюсюлманско облекло основно зависим от принад- 
лежността на жената към определена възрастова група. Възрастните туркини в 
градовете и селата носят шалвари, манти и кърпи. По-младите жени, особено в 
градовете, са облечени като българките на тяхната възраст. Това е добре видимо 
в Момчилград, Кърджали, Ардино, Джебел. Докато носенето на забрадки от 
възрастните християнки се свързва само с по-високата възраст, то носенето на 
забрадки от възрастните мюсюлманки освен генерационен белег, е знак и за ре- 
лигиозната им принадлежност. Носените забрадки от жените християнки и мю- 
сюлманки са с различен цвят, обикновено по-шарени при мюсюлманките. Така 
забрадката и по-точно нейният вид става средство за религиозно оразличаване. 
Същото важи и за разновидностите шапки при мъжете християни (каскет) и 
мюсюлмани (таке). При мъжете те категорично са белег за принадлежност към 
по-възрастното поколение, а видът им еи средство за религиозно оразличаване 
(Георгиева 1994: 143). В Родопите много рядко могат да се видят и възрастни 
мъже с фесове (напр. в Рибново). Пускането на брада е характерно за някои по- 
млади мюсюлмани, обикновено следвали в арабския свят и възприели някои от 
идеите на салафизма”. В населените места със смесено население християнките 


7 По въпроса за салафитските влияния върху мюсюлманите в България виж: Троева 


2012. 

често носят кръстчета на шията си като знак за религиозната си принадлежност 
(Кърджали). Мюсюлманки, които се обличат според арабския модел на пълно 
покриване на главата и тялото, носят повече пръстени на ръцете (Рудоземско). 
Бижуто е един от символите на престижа на жената и има особено място при 
мюсюлманските общности. 


Обредни практики 


Специфичен телесен религиозен знак за мюсюлманките е къносването на ръце- 
те. То се прави предимно от по-възрастните жени за байрама или от млади жени 
на сватбата им. И други обредни практики са знакови за религиозната принад- 
лежност. За момчетата в мюсюлмански семейства това е обрязването (сюнет). 
От средата на 60-те години на 20 век то е криминализирано (Груев, Кальонски 
2008: 38). Изразяващ българска идентичност българин мюсюлманин мотивира 
решението си да не обрязва синовете и внуците си с аргумента „да не се сра- 
муват, да знаят, че са чисти българи“ (Глогино). Веднага след политическите 
промени в България през 1989 г. в Западните Родопи българите мюсюлмани 
организират тържествени масови обрязвания на момчета, на които понякога 
се събират стотици гости. Тези демонстрации на мюсюлманската религиозна 
идентичност в първите години на прехода са и пример за политическата употре- 
ба на традицията (Benovska-Sabkova 2006). 

В първите години на прехода се забелязва и голям интерес към религиоз- 
ното обучение по ислям на децата от мюсюлмански семейства. В следващите 
години този интерес се запазва само в региони с по-висока религиозност (напр. 
Маданско, Велинградско). Нарасналото значение на обучението по религия на- 
мира израз в тържествените изпити по четене на Корана (хатим) пред мюсюл- 
манската общност, като децата получават награди и грамоти. 

При българите християни в региона на Родопите няма подобно възраждане 
на интереса към изучаване на собствената религия. Това, от една страна, се дъл- 
жи на напредналия процес на секуларизация в българското общество, а от друга 
- на специфичната демографска характеристика на християнското население в 
Родопите, което особено в селата в преобладаващата си част принадлежи към 
по-високите възрастови групи. В изпълняването на традиционните църковни 
ритуали, свързани с жизнения цикъл на индивида - кръщение, бракосъчетание, 
често не се влага религиозен смисъл. Изследователите отбелязват, че при хрис- 
тияните сключването на църковен брак рядко се изживява като тайнство и не е 
демонстрация на „другост“ пред не-християните (Карамихова 1998: 103). При 
мюсюлманите изпълняването или не на бракосъчетание (никях) пред имам за- 
виси от степента на религиозност на съответната мюсюлманска общност. Така 
например в Гоцеделчевско българите мюсюлмани масово правят никях на мла- 
доженците преди гражданския ритуал. В Средните Родопите в съвременността 
това е по-рядко изпълняван обред. 

Едни от най-знаковите изяви на религиозната принадлежност са погребал- 
ните обичаи. Разделението по религиозен признак намира ярък израз в разде- 
лението на християнски и мюсюлмански гробища. В периода на „Възродител- 
ния процес“ властите полагат усилия да заличат това различие като премахват 
старите надгробни паметници в мюсюлманските гробища и принуждават мю- 

сюлманите да се погребват по официалния граждански ритуал, без религиозни 
обреди и в едно гробище с християните. След политическите промени от 1989 
г. с възстановяване на правата за свободно практикуване на религията мюсюл- 
маните започват отново да се погребват в отделни гробища. В Долни Воден, 
населен с турци, българи мюсюлмани и българи християни, всяка етноконфе- 
сионална група има свой гробищен парцел. В някои региони на Родопите през 
90-те години на 20 век имамите отказват да извършват мюсюлманския погреба- 
лен обред на мюсюлмани с български имена. В други райони, например в реги- 
она на Лъки и Баните, някои българи мюсюлмани продължават да се погребват 
не според мюсюлманските изисквания в кефин, а облечени в костюм и положе- 
ни в ковчег. Подобно на християнските жени и някои мюсюлманки вече ходят 
на гробищата, поддържат гробовете, садят цветя и слагат плочи със снимка на 
покойния. Някои характеристики на погребалната обредност на християните 
като траурното облекло, слагането на жалейка на вратата служат като знаци за 
религиозна принадлежност. Други характерни за християните практики, като 
слагането на некролог, вече се възприемат от някои мюсюлмани и постепенно 
губят стойността си като разграничаващ религиозните общности белег. И в слу- 
чая с погребалните обичаи придържането или не към религиозните норми е в 
тясна връзка с тенденциите в идентичността. 

Много стабилни в миналото знаци на религиозна принадлежност, каквито 
са отбелязването на религиозните празници, търпят значителна трансформа- 
ция в съвременността. В последните десетилетия някои българи мюсюлмани 
започват да отбелязват Коледа и Великден — „ние сега изпълняваме, и байряма 
си тачим, и Великден си тачим, и Коледа, и си имаме повече празници“ (Дря- 
ново). В редица селища българите мюсюлмани започват да боядисват яйца за 
Великден, без да влагат в тази практика религиозна символика. Същевременно 
боядисването на яйца за Великден се възприема от някои възрастни българи 
мюсюлмани като знак на загубване на мюсюлманската идентичност - „това е 
българско, яз не искам. Мойта снаха прави“ (Лъкавица). Разграничението в об- 
редността върви и по свещения ден от седмицата в двете религии - „празнува- 
ме петъка, както вие празнувате неделята“ отбелязва българка мюсюлманка 
(Рибново). Приели християнството българи мюсюлмани често продължават да 
колят курбан за байрама (Дряново). Така в някои региони на Родопите се наблю- 
дава процес, при който обредността отчасти губи религиозната си знаковост. В 
същото време загубата на елементи от мюсюлманската културна идентичност 
под влияние на модернизацията се възприема от някои българи мюсюлмани 
като християнизация (Троева 2011: 113). В различни региони има примери за 
съвместно отбелязване на празници, чиято първооснова е религиозна. Такъв е 
случаят със Сирница и запалване на сирнишки огън на площада в Дъбница (Го- 
цеделчевско), където на този празник се включват всички - турци, роми, бъл- 
гари мюсюлмани, българи християни. В Скребатно християни и мюсюлмани 


* Респонденти турци от Дъбница подчертават, че на празника не играят кючеци, за- 
щото тези танци се танцуват „от циганите“. В този случай танцът се използва като 
етнодиференциращ белег. В Хвостяне на празника на селото на хорото се хващат 
роми и турци. Така хорото се очертава като танц, който от изпълняван в миналото 
само от българите, се трансформира в общ за различните етноконфесионални групи. 

съвместно отбелязват Трифоновден. Празници, в който в Родопите участват и 
мюсюлмани, и християни, са и даваните по различни поводи курбани. В някои 
селища мюсюлмани и християни събират пари и правят курбан за здраве на 
всички жители на селището (напр. В Давидково). 


Храна 


Религиозна обосновка имат и някои хранителни особености като табуирането 
на свинското месо и алкохола в исляма. В съвременността не малко българи 
мюсюлмани и турци консумират свинско месо и пият алкохол. По отношение 
на диетичните норми в исляма се наблюдава и своеобразна реислямизация. 
Представители на средното поколение мюсюлмани, които в миналото са кон- 
сумирали алкохол и свинско месо, след време започват да спазват забраната за 
тяхната употреба (Троева 2012). Религиозните представи за чисто и нечисто 
се отразяват както на избора на храна и на някои ритуални практики”, така и 
на взаимодействията с представители на други религии. Ислямът преферира 
последователите на религиите на светите книги (хората на писанието) пред 
езичниците. Затова някои вярващи българи мюсюлмани споделят, че могат да се 
хранят заедно с християни, но не и с многобожници или атеисти. 


Молитвени домове 


Процесите на модернизация в Родопите през втората половина на 20 век до- 
принасят за изчезване на някои от знаците на конфесионалната видимост, които 
се заменят от други, като демонстрираната групова религиозност (Георгиева 
1994: 144). Посещенията на тюрбето на Енихан и организираните там курбани 
са основна форма на религиозна изява за българите мюсюлмани в Лъкинско и 
района на Баните, за които култът към Енихан е съществен елемент на локална- 
та идентичност (Троева 2011). Изявата на груповата религиозна принадлежност 
е особено видима при изграждането на молитвени домове. Стремежът към из- 
дигането на големи джамии е характерен за региони с по-силна изява на религи- 
озност (Мадан!, Рудозем, Чепинци). В редица селища са обновени стари (или 
съборени) джамии и минарета. Taka например в Оряховец е възстановено събо- 
реното при социализма минаре. В Дебрен е изградена нова джамия. Средствата 
за строителството на джамиите се събират с дарителски кампании, в които се 
включват местни жители, бизнесмени, чуждестранни фондации. Същевремен- 


Намаляват разликите в изпълняваната музика, характерна за различните общности. 
В много българо-мюсюлмански селища започват да се изпълняват песни и танци и да 
се използват инструменти, които преди са били характерни за фолклорната култура 
на християните. За този процес определяща роля имат читалищата, които развиват 
художествената самодейност и съборите на народно творчество, водещи до смесване 
на културни традиции. 

° Например задължителното измиване преди намаз. 

9 За джамията в Мадан виж: Karagiannis 2005: 170; Ghodsee 2010: 10-11. 

И За джамията в Чепинци виж: Алексиев 1999. 

но това поражда желание за символен отговор и от християнските общности. 
Пример за такива процеси са изграждането на храма „Св. Висарион Смолян- 
ски“ в Смолян, на църквата „Св. Николай“ в Лъки през 2007 г., която е реплика 
на построяването в селището на джамия през 2002 г. (Троева 2011: 117). Нова 
църква и джамия са издигнати и в Девин. След 1989 г. са построени църкви и 
параклиси в Неделино, Старцево, Малък Девисил, Мадан, Брезе, Чепеларе, Ру- 
дозем (Karagiannis 2005: 181-182), както ив Гърмен, Манастир, Момчиловци. 
Ктиторът на подновен параклис, намиращ се на пътя между Манастир и Давид- 
ково, споделя мотива си за изграждането му - „затова сме го направили тука, 
да минават хората, да палят свещичка, просто да почувстват нещо българ- 
ско“ (Манастир). Инициаторите и дарителите на средства за строителството на 
църковните храмове обикновено са от големите градове в страната. Издигането 
на църкви в смесен в религиозно отношение район като Родопите се възприема 
като патриотично дело и има ясно символно послание. 

Посещенията на църковни храмове или джамии са един от знаците на ре- 
лигиозната принадлежност. Както и в други региони на България, храмовете 
в Родопите се посещават основно от по-възрастни жени, докато младите хора 
ходят на църква по повод на големи християнски празници. Мюсюлманките, 
които влизат в църква, палят свещи, но не се кръстят (Огняново, Кръстова гора). 
Посещението на джамия от мъжете е по-масово на петъчна молитва, като ре- 
довните посетители на джамиите са по-възрастните мъже. Българските мюсюл- 
манки ходят на джамия обикновено само по време на поста през месец рамазан. 
И християнските, и мюсюлманските пости се спазват повече от по-възрастните 
хора. В Маданско, Рудоземско, Велинградско през рамазана постят и младите 
мюсюлмани. 


Динамика на религиозната граница 


Един от начините за неглижиране на конфесионалните граници е споделяна- 
та от много респонденти в Родопите представа, че „ние сме на Господа едни 
и същи хора. Природата е Господ. Някои викат природа, пък това е Господ, 
Аллах. Ние сме създадени от един баща и една майка, и християни, и мюсюлма- 
ни, и всички“ (българин мюсюлманин), „Господ е един. Едни му казват Господ, 
други му казват Аллах... Той е един“ (българин мюсюлманин), „то няма две 
вяри, три вяри. „Един е Господ“... Как го наричат тия - дали ше е Аллах, то 
няма значение“ (българка християнка). В тази мисловна парадигма е и широко 
срещаното разбиране, че разликата между исляма и християнството, между тех- 
ните свещени книги Библията и Корана е колкото тънка лучена ципа. 
Желанието на някои българи мюсюлмани да изразят българска идентич- 
ност води до изрази като „ние сме си по-близо до християнството“, „най-близ- 
ки се чувстваме с християните“ (Горно Дряново). Отчитат се и промените в 
религиозната ориентация при представители на различните генерации българи 
мюсюлмани - „нашите деца са смесени, кой се смята за християнин, кой за 
мюсюлманин“ (Джурково), „старите хора си държат на мюсюлманството, 
но младите хора коренно различно мислят“ (Белица). Тенденцията за премина- 
ване на дадени конфесионални граници и изграждане на нови се илюстрира от 
редица групови и индивидуални православни покръствания на българи мюсюл- 

мани през последните десетилетия основно в Източните Родопи. Има единични 
случаи на преминаване на българи мюсюлмани и турци и към различни еван- 
гелски църкви. Нараства броят на смесените в религиозно отношение бракове, 
като децата в такива семейства обикновено се причисляват към религията на 
бащата. При някои от смесените семейства в Родопите съпругите приемат ре- 
лигията на съпруга си. 

Живеещите в Родопите три основни етнорелигиозни групи (българи мю- 
сюлмани, българи християни, турци) разполагат с набор от културни характе- 
ристики, които се инструментализират с цел сближаване с или разграничаване 
от дадена общност. Религията е едно от средствата за изразяване на идентич- 
ност. Употребата на знаците на религиозната принадлежност показва различни 
стратегии по отношение демонстрирането на тази принадлежност. Разположени 
по оста видимост - невидимост, те отразяват реакцията на социалните актьори 
към конкретния контекст. Разликите в използването на религиозните символи 
са обусловени от разлики в регионите, в поколенията, в половете, социалното 
положение, професията и т.н. 

Особено динамичен е процесът на заличаване и създаване на граници при 
българите мюсюлмани. Те се осъзнават като гранична общност, впрочем така са 
възприемани и от българите християни и турците. В стремежа си да преодолеят 
това гранично положение средното и младото поколение българи мюсюлмани в 
Средните и Източните Родопи изразяват по-често българска идентичност. По- 
възрастните българи мюсюлмани, както и младите в районите на Гоце Делчев, 
Велинград, Мадан, Рудозем поставят по-често в центъра на личната си и гру- 
повата си идентичност мюсюлманската си принадлежност, което намира израз 
в прокарване на някои културни граници спрямо представителите на други 
групи. Така в зависимост от конкретния контекст определени характеристики 
губят своето значение като разграничителни маркери за общностите и индиви- 
дите, докато други придобиват по-голяма тежест. Модернизацията на българите 
мюсюлмани се изразява по два начина — на част от TAX - чрез приемане на секу- 
ларния начин на живот на българите християни, процес особено динамичен в 
социалистическия период, и на друга част - чрез преосмисляне на ислямската 
идентичност и приемане на нови форми на религиозност в постсоциалистиче- 
ския период. Вторият процес, от една страна, е реакция на предизвикателствата 
на глобализацията, а от друга - е повлиян от процесите на ре-ислямизация на 
редица ислямски общества. 

SIGNS OF RELIGIOUS AFFILIATION AND THEIR USE 


Evgenia Troeva 


Abstract 


The objective of this paper is to present an interesting example from Bulgaria — the Rhodope 
Mountains abounding in visible and invisible boundaries. The paper is focused on the cultural 
elements selected by the communities as identifiers to distinguish them from the others. 
The three basic ethno-religious groups inhabiting the mountain (Turks, Muslim Bulgarians 
and Christian Bulgarians) possess a complex of cultural characteristics such as language, 
name, self-identification, marriage patterns, traditional and ritual system, religious affiliation, 
clothing etc., which are instrumentalized with the objective to achieving closer relations 
or drawing dividing lines between different communities. The process of eradication and 
establishment of new boundaries is especially dynamic with regard to Muslim Bulgarians. 
They perceive themselves as a boundary community, and in fact are regarded as such both by 
Christian Bulgarians and Turks. In their attempts to overcome that border situation, the middle 
and younger generations of Muslim Bulgarians in the Middle and Eastern Rhodopes have 
started to express more frequently a Bulgarian identity. The elder Muslim Bulgarians as well 
as the younger ones in the regions of Gotse Delchev, Madan, Rudozem, place their Muslim 
belonging more frequently in the center of their personal and group identity, which finds 
expression in the drawing of some cultural boundaries distinguishing them from members of 
the other groups. 


